En leder af en vuggestue på den københavnske vestegn fik at vide, at en langtidssygemeldt pædagog græd meget og havde svært ved at komme ud af sengen. Det stod i den sygemeldtes læges papirer, som lederen havde fået.

Hidtil har arbejdsgivere nemlig haft ret til at få aktindsigt i, hvad langtidssygemeldte har talt med deres læge og psykolog om. Det har Højesteret slået fast i en principiel dom fra januar 2017, men nu vil beskæftigelsesminister Troels Lund Poulsen (V) med et lovforslag stramme op på den praksis.

»Der har været en kritik af, i hvor høj grad man kunne komme ned i ens ansattes helbredsoplysninger. Det er en kritik, jeg har været enig i«, siger han.